钦定古今图书集成/明伦汇编/氏族典/第140卷 > 《廖用贤尚友录》 > 元𫖮
## 钦定古今图书集成/明伦汇编/氏族典/第140卷 > 《廖用贤尚友录》 > 元𫖮

按《魏书陈留王传》：“陈留王虔兄𫖮，性严重少言，太祖
常敬之。雅有谋策，从平中山，以功赐爵蒲城侯、平卢
太守，特见宠厚，给鼓吹羽仪，礼同岳牧。莅政以威信
著称。居官七年，乃以元易干代𫖮为郡。时易干子万
言得宠于太祖，易干恃其子，轻忽于𫖮，不告其状。轻
骑卒至，排𫖮坠床而据𫖮坐。𫖮不知代己，谓以罪见”
捕，既而知之，耻其侮慢，谓易干曰：“我更满被代，常也。
汝无礼见辱，岂可容哉？”遂搏而杀之。以状具闻，太祖
壮之，万言累以诉请，乃诏𫖮输赎。𫖮乃自请罪，太祖
赦之，复免其赎，病卒。